b'\n_START_ARTICLE_\nG\xc3\xa9za I. Ogrski\n_START_SECTION_\n\xc5\xbdivljenje\n_START_PARAGRAPH_\nG\xc3\xa9za je bil sin ogrskega kralja B\xc3\xa9le I. Mati je bila po imenu neznana poljska princesa, ki je bila sestra poljskega kralja Kazimirja I. Zaradi bojev za ogrski prestol je o\xc4\x8de skupaj z G\xc3\xa9zinima stricema Leventejem in Andrejem okrog leta 1037 zbe\xc5\xbeal na \xc4\x8ce\xc5\xa1ko in od tam na Poljsko, kjer jih je sprejel kralj Mieszko II. Verjetno se je na Poljskem rodil tudi G\xc3\xa9za. O\xc4\x8detu B\xc3\xa9li so se med drugimi rodili \xc5\xa1e sinovi Ladislav in Lampret. Ena od B\xc3\xa9linih h\xc4\x8dera je bila Helena Lepa, ki je postala \xc5\xbeena hrva\xc5\xa1kega kralja Dimitrija Zvonimirja._NEWLINE_Dru\xc5\xbeina se je kmalu vrnila na Ogrsko, saj so leta 1046 ogrski velika\xc5\xa1i o\xc4\x8deta in oba strica poklicali nazaj na Ogrsko, kjer je bil B\xc3\xa9lin brat Andrej izbran za ogrskega kralja. Andrej je prvotno za naslednika izbral G\xc3\xa9zinega o\xc4\x8deta B\xc3\xa9lo in v ta namen B\xc3\xa9lo imenoval za vojvodo, v njegovo vojvodino pa je vklju\xc4\x8dil sever in vzhod Ogrske, kar je pomenilo tretjino ogrskega kraljestva (Tercia pars Regni). Ko se je Andreju rodil sin Salomon, so se odnosi med Andrejem in B\xc3\xa9lo poslab\xc5\xa1ali. B\xc3\xa9la se je pred bratom pravo\xc4\x8dasno umaknil na Poljsko. Tam je o\xc4\x8de na\xc5\xa1el zaveznika v poljskem vladarju Boleslavu II. (1058-1079), tako da se je B\xc3\xa9la leta 1060 na Ogrsko vrnil z mo\xc4\x8dno poljsko podporo in porazil Andreja. Princa je podprla ve\xc4\x8dina ogrskih velika\xc5\xa1ev._NEWLINE_G\xc3\xa9zin o\xc4\x8de je tega leta postal novi ogrski kralj, toda njegovo vladanje je bilo kratkega veka. Andrejeva vdova in Andrejev sin Salomon sta namre\xc4\x8d na\xc5\xa1la zato\xc4\x8di\xc5\xa1\xc4\x8de na Henrikovem nem\xc5\xa1kem cesarskem dvoru, cesar pa je preko svojega varovanca Salomona sku\xc5\xa1al imeti vpliv na izbiro ogrskega vladarja. Leta 1063 se je cesar odlo\xc4\x8dil za voja\xc5\xa1ki spopad z ogrskim vladarjem, toda B\xc3\xa9la se je \xc5\xa1e pred spopadom smrtno ponesre\xc4\x8dil na svojem dvoru, tako da do klju\xc4\x8dnega spopada sploh ni pri\xc5\xa1lo, \xc4\x8deprav so nem\xc5\xa1ke sile \xc5\xbee vdrle v dr\xc5\xbeavo._NEWLINE_G\xc3\xa9za in njegovi bratje so sedaj ponovno be\xc5\xbeali v tujino. Novi kralj Salomon je v spremstvu nem\xc5\xa1kih enot prispel v Sz\xc3\xa9kesfeh\xc3\xa9rv\xc3\xa1r, kjer se je dal kronati. Toda po umiku nem\xc5\xa1kega vladarja so se G\xc3\xa9za in njegova brata na Ogrsko vrnili v spremstvu poljskih \xc4\x8det. Ogrsko plemstvo je uvidelo, da bi novi notranji boji oslabili dr\xc5\xbeavo in so zato kralja Salamona in tri B\xc3\xa9line sinove prepri\xc4\x8dali v pomiritev. Kasneje je tudi G\xc3\xa9za postal ogrski kralj, a je umrl \xc5\xbee nekaj let po kronanju._NEWLINE_G\xc3\xa9za se je okrog leta 1070 poro\xc4\x8dil s Sofijo Loo\xc5\xa1ko, ki je izhajala iz dru\xc5\xbeine Giselberta Loo\xc5\xa1kega. Leta 1074 se je poro\xc4\x8dil v drugo, to pot z bizantinsko princeso Synadene (gr\xc5\xa1ko \xce\xa3\xcf\x85\xce\xbd\xce\xb1\xce\xb4\xce\xb7\xce\xbd\xce\xae; mad\xc5\xbearsko Sz\xc3\xbcnad\xc3\xa9n\xc3\xa9), sestro kasnej\xc5\xa1ega bizantinskega cesarja Nikeforja III. (1078-1081). G\xc3\xa9za je imel ob smrti dva mladoletna sinova, Kolomana in \xc3\x81lmo\xc5\xa1a, zato je brez nemirov prestol zasedel brat Ladislav.\n_START_SECTION_\nVojvoda Tercia pars Regni\n_START_PARAGRAPH_\nG\xc3\xa9zina politi\xc4\x8dna kariera se je pri\xc4\x8dela po tem, ko se je z bratoma Ladislavom in Lampretom po kronanju njegovega bratranca Salomona s poljsko podporo vrnil na Ogrsko. Ogrsko plemstvo je doseglo pomiritev- tako je bil 20. julija 1064 sklenjen dogovor, da Salomonu pripada vloga ogrskega kralja, G\xc3\xa9za pa postane Nitranski vojvoda. Nitranska vojvodina je obsegala nad tretjino ogrskega kraljestva (zato se je imenovala tudi Tercia pars regni) na severu in vzhodu, kjer je vladal skupaj z bratoma. Pomiritev odnosov z vladarjem je vodila v zunanjepoliti\xc4\x8dne uspehe kraljestva. Na jugu so se Mad\xc5\xbeari uspe\xc5\xa1no vpletali v boj za vpliv nad podro\xc4\x8djem stare Slavonije, ki se je raztezala od Drave do Gvozda, in za vpliv nad podro\xc4\x8djem stare Hrva\xc5\xa1ke ju\xc5\xbeno od Gvozda. V tem \xc4\x8dasu je bil kasnej\xc5\xa1i hrva\xc5\xa1ki kralj Dimitrij Zvonimir slavonski ban. Ta je bil sorodstveno povezan z \xc3\x81rp\xc3\xa1dovci, saj je bila njegova \xc5\xbeena Helena Lepa h\xc4\x8di B\xc3\xa9le I., s tem pa Salomonova sestri\xc4\x8dna in sestra G\xc3\xa9ze, Ladislava in Lampreta. V tem \xc4\x8dasu so Koro\xc5\xa1ci/Karantanci za kratek \xc4\x8das uspeli raz\xc5\xa1iriti svojo oblast nad del bizantinske Dalmacije, ki je obsegal istransko, Meranijo, kvarnerske otoke in Hrva\xc5\xa1ko primorje. Po smrti Ulrika Weimar-Orlamundeja leta 1070 je Zvonimirju prav s pomo\xc4\x8djo Ogrske uspelo Karantancem oz. Koro\xc5\xa1cem iztrgati njihove pridobitve in svojo oblast raz\xc5\xa1iriti na Hrva\xc5\xa1ko primorje in na otoke Krk, Rab in Osor. Vloga Dimitrija Zvonimirja se je okrepila tudi na hrva\xc5\xa1kem dvoru, saj je bil od leta 1070 sovladar Petra Kre\xc5\xa1imira IV. Ti dogodki so predstavljali politi\xc4\x8dno osnovo, da so si vladarji iz dinastije \xc3\x81rp\xc3\xa1dovcev \xc5\xbee kmalu pridobili trdno oblast nad Slavonijo, nato pa tudi hrva\xc5\xa1ko krono. Mad\xc5\xbeari so bili uspe\xc5\xa1ni tudi na vzhodu, kjer so leta 1068 kralj in trije princi premagali Pe\xc4\x8denege, leta 1071 pa so s skupnimi mo\xc4\x8dmi osvojili pomembno bizantinsko trdnjavo, ki so jo Mad\xc5\xbeari imenovali N\xc3\xa1ndorfeh\xc3\xa9rv\xc3\xa1r (dana\xc5\xa1nji Beograd).\n_START_SECTION_\nSpor z ogrskim kraljem Salomonom\n_START_PARAGRAPH_\nToda odnos med kraljem in tremi princi se je kmalu po zmagah skrhal. Pod vpra\xc5\xa1anjem se je zna\xc5\xa1la celo njihova vojvodska oblast, ki si jo je hotel \xc5\xbeupan Vid, kraljevi svetovalec, pridobiti zase. Od leta 1072 so bile razmere na Ogrskem \xc5\xbee v znamenju spopadov, leta 1074 pa je na Ogrskem pri\xc5\xa1lo do prave dr\xc5\xbeavljanske vojne, v kateri je Salomon sprva \xc5\xa1e uspel premagati vojsko princa G\xc3\xa9ze, vendar so v naslednjem ve\xc4\x8djem in odlo\xc4\x8dilnem boju zdru\xc5\xbeene \xc4\x8dete G\xc3\xa9ze in Ladislava premagale kraljevo vojsko. Salomon je s krono in zakladnico zbe\xc5\xbeal v Avstrijo (ki je tedaj obsegala le ozemlje dana\xc5\xa1nje Zgornje in Spodnje Avstrije).\n_START_SECTION_\nG\xc3\xa9za kot ogrski kralj\n_START_PARAGRAPH_\nKo si je G\xc3\xa9za pridobil prestol, krone ni imel (saj je bila pri Salomonu), pa tudi pape\xc5\xbe mu ni hotel priznati oblasti. G\xc3\xa9za je zavladal v \xc4\x8dasu, ko je bilo kr\xc5\xa1\xc4\x8danstvo \xc5\xbee razdeljeno na pravoslavno in katoli\xc5\xa1tvo, obenem pa se je med svetorimskimi cesarji in pape\xc5\xbei za\xc4\x8del investiturni boj. G\xc3\xa9za je upravi\xc4\x8deno upal, da mu bo zaradi spora s svetorimskim cesarjem Henrikom IV. pape\xc5\xbe Gregor VII. poslal krono. Toda pape\xc5\xbe, ki si je \xc5\xbeelel vzpostaviti vrhovno kr\xc5\xa1\xc4\x8dansko oblast, je ogrskemu vladarju ponudil krono pod pogojem, da postane pape\xc5\xbeev vazal. G\xc3\xa9za je pape\xc5\xbeevo ponudbo zavrnil. Raje je sprejel krono, ki jo je na Ogrsko poslal njegov tast, bizantinski vladar Mihael Dukas. Pape\xc5\xbe Gregor VII. je za zakonitega vladarja \xc5\xa1e naprej priznaval Salomona. Iz \xc4\x8dasov precej kratkotrajne vladavine je sicer znano, da je G\xc3\xa9za s sejemsko reformo sejemski dan prestavil iz nedelje na soboto, s tem pa prizadel Jude, ker jim je onemogo\xc4\x8dil trgovanje. V \xc4\x8dasu, ko je bil G\xc3\xa9za kralj, je Nitranski vojvodini vladal njegov brat Ladislav.'